
Da li čovjek smije jedno govoriti a drugo raditi ?


* 
* 
* 
* 
* 
* 
* 
* 
* 
* 

 

Da li čovjek smije jedno govoriti a drugo raditi ?
==================================================

 

Uzvišeni je Allah rekao: “Zar da od drugih tražite da dobra djela čine, a da pri tome sebe zaboravljate, vi koji Knjigu čitate? Zar se opametiti nećete?” (El-Bekara, 44)


Također je rekao: “‘Ja ne želim da činim ono što vama zabranjujem; jedino želim da učinim dobro koliko mogu, a uspjeh moj zavisi samo od Allaha; u Njega se uzdam i Njemu se obraćam.”‘ (Hud, 88) Tu su i sljedeće Božije riječi: “O vjernici, zašto jedno govorite, a drugo radite? O kako je Allahu mrsko kad govorite riječi koje djela ne prate!” (Es-Saff, 2, 3) Usama je čuo Allahovog Poslanika, sallallahu alejhi ve sellem da govori: “Na Sudnjem danu bit će doveden jedan čovjek i bačen u vatru, pa će mu se crijeva prosuti i on će kružiti oko njih kao što magarac kruži oko mlina. Džehennemlije će se sakupiti oko njega i upitati: ‘Čovječe, šta je s tobom? Zar nam nisi naređivao da činimo dobro, a odvraćao od zla?’ Naređivao sam vam dobro: reći će on, ‘ali ga ja nisam činio, a zabranjivao sam vam zlo, ali sam ga ja činio. ”


Enes, radijallahu anhu, pripovijeda da je Resulullah, sallallahu alejhi ve sellem, jednom rekao: “Dok sam bio na Miradžu, prošao sam pokraj ljudi čije se usne čupaju kliještima od vatre i kada god budu iščupane, ponovo se vrate na svoje mjesto … Upitao sam Džibrila ko su oni, a on mi reče: ‘Govornici tvoga ummeta koji su govorili ono što sami nisu radili i koji su učili Kur'an, ali ga se nisu pridržavali. ”


Abdullah b. Mesud, radijallahu anhu, prenosi da je Allahov Poslanik, sallallahu alejhi ve sellem, kazivao: “Svi su vjerovjesnici imali svoje sljedbenike i pomagače koji su ih slijedili i pokoravali im se. Međutim, nakon toga pojavili bi se njihovi potomci koji su govorili ono što nisu radili, a činili bi ono što im nije naređeno. Ko se protiv takvih bude borio rukom vjernika je, ko se protiv takvih bude borio jezikom vjernik je, ko se protiv takvih bude borio srcem vjernik je, a poslije toga nema imana ni koliko teži zrno gorušice. ”


Propisi u vezi s poglavljem :


Prvo, žestoka kazna slijedi onome ko jedno govori a drugo radi, jer svjesno griješi. Znanje bi čovjeka trebalo udaljiti od griješenja.


Drugo, ljudi se ugledaju na govornike, i nastaje velika smutnja ako govornik jedno govori a drugo radi.


Treće, onim govornicima i daijama koji jedno govore a drugo rade treba neprestano prigovarati, shodno mogućnostima.


 


———–  

Iz knjige “Enciklopedija Zabrana u Islamu 3. dio”  

Naslov originala: “Mewsua'tul-menahiš-šeri'jjeti fi sahihis-sunnetin-nebevijjeti ”  

Autor: Selim el-Hilali  

Preuzmite pdf knjigu na ovom linku:  

<https://pitajucene.com/wp-content/uploads/2019/09/Enciklopedija-zabrana-u-islamu-3.pdf>


